กฎกระทรวงกฎกระทรวงฉบับที่๔ (พ.ศ. ๒๕๒๒)ออกตามความในพระราชบัญญัติระเบียบข้าราชการตำรวจพ.ศ.๒๕๒๑ ว่าด้วยการบรรจุและแต่งตั้งข้าราชการตำรวจผู้ได้รับอนุมัติจากคณะรัฐมนตรีให้ออกจากราชการไปปฏิบัติงานใดๆ กลับเข้ารับราชการ------------- อาศัยอำนาจตามความในมาตรา๔ และมาตรา ๓๑แห่งพระราชบัญญัติระเบียบข้าราชการตำรวจ พ.ศ. ๒๕๒๑ รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้ ข้อ๑เมื่อคณะรัฐมนตรีได้อนุมัติให้ข้าราชการตำรวจผู้ใดออกจากราชการไปปฏิบัติงานใด ๆ ตามมาตรา ๓๑ให้สงวนตำแหน่งและอัตราเงินเดือนในชั้นยศและขั้นเดียวกันไว้สำหรับบรรจุผู้นั้นกลับเข้ารับราชการภายในกำหนดเวลาที่คณะรัฐมนตรีอนุมัติ ข้อ๒ ผู้ประสงค์จะขอกลับเข้ารับราชการตามมาตรา๓๑ ให้ยื่นคำขอตามแบบท้ายกฎกระทรวงนี้ภายในสามสิบวันก่อนวันสิ้นกำหนดเวลาที่คณะรัฐมนตรีอนุมัติให้ไปปฏิบัติงานใดๆ พร้อมกับหนังสือรับรองประวัติการทำงานของตนโดยมีหัวหน้างานที่ไปปฏิบัติตามมติคณะรัฐมนตรีเป็นผู้รับรอง ข้อ๓ ให้ผู้มีอำนาจตามมาตรา ๒๒ตรวจสอบเอกสารตามข้อ ๒ เมื่อเห็นว่าข้อเท็จจริงตามเอกสารดังกล่าวถูกต้องและผู้นั้นได้ออกจากงานที่ไปปฏิบัติตามมติคณะรัฐมนตรีโดยไม่มีความเสียหายประกอบกับเป็นผู้มีคุณสมบัติทั่วไปตามมาตรา ๔๑ หรือได้รับการยกเว้นจาก ก.ตร.ในกรณีที่ขาดคุณสมบัติตามมาตรา ๔๒และมีคุณสมบัติเฉพาะสำหรับตำแหน่งตามที่ ก.ตร. กำหนดไว้ตามมาตรา ๒๐ หรือได้รับอนุมัติจาก ก.ตร.ตามมาตรา ๒๕ ให้ผู้มีอำนาจดังกล่าวสั่งบรรจุและแต่งตั้งผู้นั้นกลับเข้ารับราชการในตำแหน่งที่สงวนไว้ตามข้อ๑ โดยให้ได้รับอัตราเงินเดือนในชั้นยศและขั้นเท่าที่ได้รับอยู่เดิมก่อนไปปฏิบัติงานตามมติคณะรัฐมนตรี ในกรณีที่ผู้มีอำนาจตามมาตรา๒๒ พิจารณาเห็นสมควรที่จะบรรจุและแต่งตั้งผู้ขอกลับเข้ารับราชการในขั้นเงินเดือนที่สูงกว่าเดิมไม่เกินปีละหนึ่งขั้น โดยนับเวลาในระหว่างที่ไปปฏิบัติงานใดๆ ตามมติคณะรัฐมนตรีเป็นเกณฑ์คำนวณ ก็ให้บรรจุได้ แต่ให้บรรจุได้ไม่เกินขั้นสูงของอัตราเงินเดือนสำหรับชั้นยศเดิม ข้อ๔ การบรรจุผู้ขอกลับเข้ารับราชการซึ่งออกจากราชการไปก่อนวันที่พระราชบัญญัติระเบียบข้าราชการตำรวจ พ.ศ. ๒๕๒๑ ใช้บังคับหากปรากฏว่าก่อนกลับเข้ารับราชการได้มีกฎหมายหรือมติคณะรัฐมนตรีแก้ไข เปลี่ยนแปลงหรือปรับอัตราเงินเดือน เงินเพิ่มพิเศษรายเดือน เงินเพิ่มอื่นหรือเงินช่วยเหลือของข้าราชการตำรวจ ให้ได้รับเป็นประการใด ให้ปรับอัตราเงินเดือน เงินเพิ่มพิเศษรายเดือนเงินเพิ่มอื่น หรือเงินช่วยเหลือที่ผู้นั้นได้รับอยู่ก่อนออกจากราชการ ให้เข้าชั้นยศ อันดับ ขั้นและอัตราเงินเดือนเงินเพิ่มพิเศษรายเดือน เงินเพิ่มอื่นหรือเงินช่วยเหลือตามกฎหมายหรือมติคณะรัฐมนตรีดังกล่าวเสียก่อนแล้วจึงปรับอัตราเงินเดือนเงินเพิ่มพิเศษรายเดือน เงินเพิ่มอื่นหรือเงินช่วยเหลือของผู้นั้นให้เข้าชั้นยศ อันดับ ขั้น และอัตราเงินเดือนปกติ เงินเพิ่มพิเศษรายเดือน เงินเพิ่มอื่นหรือเงินช่วยเหลือตามพระราชบัญญัติระเบียบข้าราชการตำรวจ พ.ศ. ๒๕๒๑ ในกรณีที่มีการปรับอัตราเงินเดือนตามวรรคหนึ่งแล้วยังปรากฏว่าผู้นั้นได้รับเงินเดือนไม่ถึงขั้นต่ำของชั้นยศ ตามบัญชีอัตราเงินเดือนข้าราชการตำรวจท้ายพระราชบัญญัติระเบียบข้าราชการตำรวจ พ.ศ. ๒๕๒๑ให้ผู้นั้นได้รับการบรรจุในอัตราเงินเดือนตามขั้นที่ปรับโดยได้รับยศเดิม ให้ไว้ ณวันที่ ๒๖ กุมภาพันธ์ พ.ศ. ๒๕๒๒ พลเอกเล็ก แนวมาลี รัฐมนตรีว่าการกระทรวงมหาดไทย+-------------------------------------------------------------------------------------------------------+หมายเหตุ :-เหตุผลในการใช้ประกาศกฎกระทรวงฉบับนี้ คือ เนื่องจากมาตรา ๓๑ แห่งพระราชบัญญัติระเบียบข้าราชการตำรวจ พ.ศ. ๒๕๒๑ ได้บัญญัติว่าข้าราชการตำรวจผู้ใดได้รับอนุมัติจากคณะรัฐมนตรีให้ออกจากราชการไปปฏิบัติงานใด ๆ ถ้าผู้นั้นกลับเข้ารับราชการภายในกำหนดเวลาสี่ปีนับแต่วันออกจากราชการไปปฏิบัติงานดังกล่าวให้ผู้มีอำนาจสั่งบรรจุและแต่งตั้งให้ดำรงตำแหน่งชั้นยศและรับเงินเดือนตามหลักเกณฑ์และวิธีการที่กำหนดในกฎกระทรวง จึงจำเป็นต้องออกกฎกระทรวงนี้[รก.๒๕๒๒/๒๘/๙๘พ /๑ มีนาคม ๒๕๒๒]